
בעניין:

X/XXXXXXX רס"ר (מיל') מ' ט' – המערער (ע"י ב"כ, עו"ד דוד הלוי, עו"ד מנחם שטאובר)

נ ג ד
התובע הצבאי הראשי – המשיב (ע"י ב"כ, סרן הודיה אביב)
ובעניין:
התובע הצבאי הראשי – המערער (ע"י ב"כ, סרן הודיה אביב) 
נ ג ד
X/XXXXXXX רס"ר (מיל') מ' ט' – המשיב (ע"י ב"כ, עו"ד דוד הלוי, עו"ד מנחם שטאובר)

ערעור על גזר דין של בית הדין הצבאי המחוזי במחוז שיפוטי זרוע היבשה שניתן בתיק ז"י ת"פ 81879-07-24 (סא"ל שאול ארבל – אב"ד, רס"ן תום דורון – שופט, רס"ן שרה ליגלם – שופטת) ביום 25.08.2025. ערעור ההגנה התקבל בחלקו. ערעור התביעה התקבל בחלקו. 

פ ס ק - ד י ן

המערער, רס"ר (מיל') מ' ט', הורשע על פי הודאתו, בכתב אישום מתוקן, בשתי עבירות של הוצאת רכוש מרשות הצבא בצוותא, לפי סעיף 77(א)(2) לחוק השיפוט הצבאי, התשט"ו -1995, בצירוף סעיף 29 לחוק העונשין, התשל"ז-1977; עבירה של קשירת קשר להוצאת רכוש מרשות הצבא, לפי סעיף 77(א)(2) לחוק השיפוט הצבאי וסעיף 499(א)(1) לחוק העונשין; עבירה של ניסיון להוצאת רכוש מרשות הצבא בצוותא, לפי סעיף 77(א)(2) לחוק השיפוט הצבאי וסעיפים 25 ו-29 לחוק העונשין; וכן עבירה של התנהגות שאינה הולמת, לפי סעיף 130 לחוק השיפוט הצבאי. בגין הרשעתו, השית בית הדין קמא על המערער עונש מאסר בפועל, בכליאה, בן שבעה חודשים, לצד מאסר מותנה, קנס בסך 5,000 ש"ח והורדה לדרגת טוראי. 
1. שני הצדדים לא השלימו עם מידת העונש. ההגנה ביקשה בערעורה שלא להשית על המערער, לאור נסיבותיו המשפחתיות, רכיב של מאסר בפועל בכליאה. התביעה, מנגד, עתרה להחמיר משמעותית ברכיב המאסר בפועל וברכיב הקנס. מכאן הערעורים שלפנינו. 

ההליכים בבית הדין המחוזי ועיקרי גזר הדין

2. העבירות שבהן הורשע המערער בוצעו לאחר שגויס לשירות מילואים כלוחם, ביום 8 באוקטובר 2023. נסיבותיהן פורטו בגזר דינו של בית הדין קמא כדלקמן (ההדגשות במקור):

 "במהלך שירות מילואים, בין תחילת חודש נובמבר 2023 ליום 26 בנובמבר 2023, קשר ה[מערער] עם שני חיילי מילואים נוספים, רס"ם (מיל') ישי ספז ורס"ל (מיל') יוסף שטרק, ועם אזרח בשם שמואל יהודה חברון לוי (להלן: "האזרח"), להוציא כלי רכב וציוד מרשות הצבא לצרכים אישיים, למכירה או לשימוש על-ידי חברה בע"מ אשר בבעלות ה[מערער] ורס"ם (מיל') ספז (להלן: "החברה"). צוין בכתב האישום, כי שווי הרכוש שהוציאו וניסו להוציא ה[מערער] ויתר המעורבים, בכלל פרטי האישום, עומד על כמה עשרות אלפי שקלים חדשים. במסגרת קשר זה, בתיאום עם האזרח, נגרר מהמגרש הצבאי הסמוך לפילבוקס "190" (להלן: "המגרש") רכב מסוג פולקסווגן קאדי ליישוב נעמה, הוחזק בבית ה[המערער] עד לחודש ינואר 2024, ונתפס בחודש פברואר אותה שנה. כמו כן, ביום 27 בנובמבר 2023 גרר האזרח, לפי סיכום מוקדם עם רס"ם (מיל') ספז ורס"ל (מיל') שטרק, טרקטור וכלי רכב נוסף ליישוב נעמה.
בימים 28-27 בנובמבר 2023, קשר ה[מערער] עם רס"ם (מיל') ספז להוציא טרקטור המוחזק על ידי תושבים פלסטיניים, ולשלבו בעבודות החברה. הם בחנו חלופות לגרירה ופנו למספר גורמים, אך המהלך לא הושלם. בהמשך, בין הימים 12 ל־23 בדצמבר 2023, תכננו ה[מערער], החיילים המעורבים והאזרח להוציא רכב מסוג מרצדס ואריו ורכב נוסף מסוג סובארו דיאל מהמגרש, ואף שוחחו על החלפת לוחיות רישוי לכלי הרכב. ב־27 בדצמבר 2023 הציע ה[מערער] להוציא רכב רנו פלואנס וטרקטור נוסף, אך רס"ם (מיל') ספז הבהיר שאינו "מתעסק" בגרירה. בהמשך התברר כי הטרקטור יוחזר לבעליו החוקיים. בנוסף, דנו השניים בהעברת טרקטור מסוג ג'ון דיר ורכב מסוג טויוטה היילקס ליישוב יתד, וה[מערער] הציע להשתמש באזרח לגרירה דרך המחסומים.
ביום 8 בדצמבר 2023, סיכם ה[מערער] עם רס"ם (מיל') ספז, ביוזמת האחרון, לגנוב גנרטור מסוג Yamar YMS-18Q, של קבלן אזרחי מטעם משרד הביטחון, ממבנה שיועד להריסה, ולהשתמש בו בעבודות החברה. השניים תיאמו את פעולתם כך שלא ייתפסו, והגנרטור הועבר לבית ה[מערער], שם הוחזק עד לחודש פברואר 2024, אז הוחזר למצ"ח לאחר חקירתו הראשונה. 
בראשית חודש ינואר 2024, המשיכו ה[מערער] ורס"ם (מיל') ספז לתכנן להוציא שני טרקטורים וכלי רכב רנו פלואנס לשימושם האישי, כולל עבור אשת ה[מערער]. האזרח נקרא לגרור את הציוד לכפר חסידים וליישוב נעמה, אך ביום 3 בינואר, עם הגעתו למגרש, נמנע מלהעמיס את הכלים. במחסום, תושאל האזרח על אודות מעשיו ונתפס בחשד שהגיע למקום על-מנת להוציא כלי רכב מרשות הצבא. 
... מעשים אלו, שנעשו בעת שה[מערער] שירת כלוחם במילואים, מהווים התנהגות שאינה הולמת את דרגתו ותפקידו הצבאי".

בית הדין קמא קבע, על דעת הצדדים, כי המעשים שבגינם הורשע המערער, המשתרעים על פני חודשיים ימים, מגלמים אירוע אחד לצורך קביעת מתחם העונש ההולם, וכי קיים קשר עברייני ברור בין כלל העבירות, שתכליתו הוצאת רכוש מרשות הצבא, למען מטרותיהם האישיות של המעורבים בקשר. 
בקביעתו של מתחם העונש ההולם עמד בית הדין קמא על כך שהמערער ושותפיו ניצלו את מעמדם ותפקידם בצה"ל, ואת המידע שהגיע אל השותפים, במסגרת שירות המילואים שלהם, על אודות כלי הרכב שהיו במגרש, הגנרטור שהושאר במבנה שיועד להריסה, המחסומים בקרבת המגרש, מסלול נסיעתו של המג"ד והדרך לחמוק מגילוי הוצאת כלי הרכב. נקבע, כי השלושה מעלו באמון הציבור לשם הפקת רווחים אישיים, תוך גילוי תכנון ותחכום, ותוך שהסתייעו באזרח נוסף לשם גרירת הרכב מהמגרש. הוטעם, כי המערער ושותפיו היו מודעים לפסול שבמעשיהם ותכננו, במספר הזדמנויות, כיצד לחמוק מגילוי העבירות (לרבות באמצעות ביצוע עבירות אחרות, שאינן מיוחסות למערער, כגון החלפת לוחיות רישוי כדי להסוות את העובדה שכלי הרכב אינו ישראלי והוצאת אישור מעבר במחסום למעורב האזרח, לשם העברת כלי רכב שהוצא מהמגרש). הודגש, כי אין מדובר בכישלון חד פעמי, כי אם במסכת עבריינית ממושכת, המעידה על דפוס פעולה ברור, וכל זאת בחודשים שלאחר פרוץ המלחמה. כן נקבע כי פוטנציאל הנזק הוא משמעותי בנסיבות העניין, בשים לב לכך שהנסיעה בכלי רכב פסולים ומסוכנים לשימוש עלולה הייתה להקים סכנה לשלומם של ציבור משתמשי הדרך. 
טענת ההגנה, שלפיה המערער לא היה חלק מ"המעגל הפנימי" של המעשים, נדחתה. נקבע, כי חלקו בתוכנית העבריינית היה מרכזי, בכך שיזם חלק ממעשי העבירה; הוציא בעצמו את הגנרטור מרשות הצבא; החזיק בגנרטור ובאחד מכלי הרכב שהוצאו בביתו; ולקח חלק מרכזי בקידום העבירות ובשיח בין המעורבים. לצד זאת, סבר בית הדין כי הזיקה בין העבירות לבין שירות המילואים של המערער היא חלשה, ודאי ביחס למעורבים האחרים בפרשה, באופן המצמצם את מידת הפגיעה בערכים שעניינם מעילה באמון המפקדים וניצול תפקידו הצבאי. כן סבר בית הדין כי יש לתת משקל "מסוים אך לא מכריע" לכך שטרם התקבלה החלטה בדבר ההליכים שיינקטו כנגד האזרח המעורב. עוד בואר כי משמרבית הרכוש שפורט בכתב האישום (למעט הגנרטור שהוחזק על ידי קבלן אזרחי) הוחרם מתושבים פלסטינים, לאחר שעלה חשד כי הוא פסול לשימוש, הרי שבעצם הוצאתו אין משום פגיעה בכשירותו ומוכנותו של הצבא למלחמה, הגם שיש בדברים פגיעה מוגברת באמון הציבור בצה"ל, בחובת הנאמנות כלפי רשויות הצבא, בטוהר פעולתם של משרתי צה"ל ובשמם הטוב, כמו גם בזכות ההחזקה והקניין של אחר.
ביחס למדיניות הענישה הנהוגה, צוין כי אין בנמצא פסיקה בעלת דמיון ממשי לעניינו של המערער, אף שניתן להקיש לענייננו מפסיקה בעלת מאפיינים דומים - ע"פ 2455/15 סראחין נ' מדינת ישראל (20.8.2015); ע/31/23  סמ"ר גניש נ' התובע הצבאי הראשי (2023); ע/20/19 התובע הצבאי הראשי נ' רס"ם דדקוב (2019); ע/53/16 סמ"ר עלי נ' התובע הצבאי הראשי (2016); ע/53/14 טור' מולה נ' התובע הצבאי הראשי (2014); ע/71/12 טור' קזקוב נ' התובע הצבאי הראשי (2012); ע/70/12 בח"ג מיארה נ' התובע הצבאי הראשי (2012); ע/93,94/11 סא"ל אטיאס נ' התובע הצבאי הראשי (2011). לאור כל המקובץ, קבע בית הדין כי מתחם העונש ההולם נע בין שבעה ל-15 חודשי מאסר בפועל, לצד מאסר מותנה, הורדה בדרגה וקנס ששיעורו ההולם נע בין 5,000 ל-20,000 ש"ח. 
בתוך המתחם, דחה בית הדין קמא את המלצתה של עורכת התסקיר לעונש, להסתפק בעניינו של המערער, נוכח מצבו המשפחתי המורכב, בענישה צופה פני עתיד, וזאת בשל שיקולי הרתעת הרבים. לצד זאת, שקל בית הדין את הודאתו של המערער, את שיתוף הפעולה שלו עם רשויות אכיפת החוק (שהתבטא, על פי הפרטים הנוספים, בכך שאפשר לחוקרים לעיין במכשירו הנייד ללא צו, השיב באמצעות רכבו את הגנרטור לבסיס מצ"ח וכן הוביל את החוקרים למקום שבו הוחזק רכב ה"קאדי"), את החיסכון המשמעותי בזמן שיפוטי ואת הבעת החרטה על מעשיו. עוד נשקלו לטובת המערער עברו הפלילי הנקי; הזמן שחלף מאז העבירות (למעלה משנה ומחצה); השבחים שחלקו לו מפקדיו, בגין שירותו הצבאי כלוחם, הן בשירות הסדיר והן בשירות המילואים; וכן נסיבות אישיות ומשפחתיות חריגות מאוד שהוצגו בפני בית הדין (ועוד יפורטו להלן), המובילות לכך שכל עונש שיוטל עליו יביא לפגיעה משמעותית במשפחתו. לאור כל האמור, מצא בית הדין קמא לקבוע את עונשו של המערער ברף התחתון של מתחם העונש ההולם, הן לעניין המאסר והן לעניין הקנס.   
להשלמת התמונה נציין עוד, כי אף כנגד המעורבים הנוספים בעבירה, הנתונים לתחולת חוק השיפוט הצבאי, הוגשו כתבי אישום. על רס"ל (מיל') שטרק הושת בבית הדין המחוזי עונש של שמונה חודשי מאסר וקנס בסך 12,000 ש"ח, לצד עונשי הורדה בדרגה ומאסר מותנה. ערעורים הדדיים על העונש תלויים ועומדים. עניינו של רס"ם (מיל') ספז טרם הסתיים בבית הדין המחוזי. במהלך הדיון בערעור, נמסר לנו כי טרם הוחלט מהם הצעדים, אם בכלל, אשר יינקטו בעניינו של האזרח המעורב בפרשה. 

השתלשלות העניינים בערעור 

3. כאמור, שני הצדדים ערערו על פסק דינו של בית הדין קמא. ההגנה טענה בערעורה, כי מתחם העונש ההולם שנקבע הוא חריג ומחמיר יתר על המידה, עקב ניתוח שגוי של נסיבות ביצוע העבירה. נטען, כי לא הוצגו ראיות לכך שפרטי הרכוש היו אמורים לשוב לבעליהם, והדבר אף מנוגד ללשון כתב האישום, שם צוין כי המערער חדל מביצוע פעולות בכלי רכב שהיו עתידים לשוב לבעליהם החוקיים. למעשה, לפי הנטען, הרכוש שהוצא נטול כל ערך, שכן כלי הרכב יועדו לגריטה, והגנרטור ננטש בשטח ולא נדרש על ידי בעליו, ולפיכך יש לקבוע כי העבירה לא גרמה לנזק ממשי וכי המעשים מצויים ברף נמוך של עבירות הקניין, עד שיש לראותם כזוטי דברים. נטען עוד, כי לא הוצגו ראיות גם על מצבם הטכני של כלי הרכב, או על סיכון בטיחותי שנשקף מן השימוש בהם, ומכאן שגם הקביעה באשר לפוטנציאל הנזק אינה מבוססת. כן סבורה ההגנה כי לא ניתן היה לייחס למערער מעילה באמון מפקדיו וניצול מעמדו הצבאי שעה שנקבע כי הזיקה בין העבירות לבין שירות המילואים שלו קלושה, וכי חלקו של המערער במעשים היה שולי ביחס לשותפיו. 
4. את רוב טיעוניה מיקדה ההגנה במידת העונש, וביקשה כי גם אם נותיר את מתחם העונש ההולם על כנו, נורה על חריגה ממנו לקולה, הן לאור שיקולי שיקום והן לאור נסיבות אישיות מורכבות מאוד של המערער. נטען, כי בגזר הדין, לא ניתן די משקל לכך שעל אף אותן נסיבות מורכבות, המלוות אותו מאז נערותו, השלים המערער שירות סדיר מבצעי ותורם, והמשיך בכך גם בשירות המילואים, וכי ניהל חיים נורמטיביים ללא מעידות כלשהן, עד לאירועים הנדונים. לעניין זה, הודגשה המלצתה של עורכת התסקיר לעונש, להשית על המערער ענישה הצופה פני עתיד, נוכח שיתוף הפעולה שלו בחקירה והחרטה שהביע, נתונים המלמדים על סיכויי שיקום משמעותיים. 
5. בעיקר הרחיבה ההגנה על אודות הנסיבות המשפחתיות הסבוכות. בתמצית, נציין כי המערער הוא אב לארבעה ילדים רכים בשנים. נוכח נסיבות מורכבות, שלו ושל רעייתו, אין לשניהם, מאז נערותם, קשר עם משפחותיהם. מסמכים שהוגשו מלמדים על כי רעייתו של המערער מתמודדת בשנים האחרונות עם ירידה משמעותית בתפקודה, על רקע נפשי, והוכרה כזכאית ל-30 אחוזי נכות במוסד לביטוח לאומי. המשפחה נזקקת לסיוע של גורמי הרווחה. לא זו בלבד שהמערער הוא מפרנס כמעט בלעדי של המשפחה, הרי שהוא הגורם המשמעותי המטפל בילדיו בכל היבטי החיים. יתר על כן, בעת הדיון בערעור הייתה רעייתו של המערער בחודש השביעי להריונה, לקראת לידת ילדם החמישי. במכתבה, שהוגש בהסכמת התביעה, פירטה את המשמעות מרחיקת הלכת, על המשפחה כולה, שתהיה להשתת עונש מאסר בפועל על המערער, ובעיקר על הילדים. לדבריה, "לגזור על בעלי עונש מאסר זה לגזור על המשפחה גזר דין מוות".  
6. לאור כל אלה, ביקשה ההגנה להשית על המערער עונש מאסר מותנה, או לכל היותר עונש מאסר בפועל מתון, בדרך של עבודה צבאית. 
7. באשר לרכיב הקנס, נטען, כי המערער לא השיא רווח כלשהו מביצוע העבירות, וכי מצבו הכלכלי קשה. לצד זאת הייתה נכונה גם להעלאה של שיעור הקנס, באיזון עם הקלה בעונש המאסר בפועל. 
8. מנגד טענה התביעה, כי שגה בית הדין קמא בקביעת מתחם העונש ההולם, וכי העונש שנגזר על המערער אינו מבטא את ריבוי נסיבות החומרה במעשיו. לפיכך שבה על עתירתה בפני בית הדין קמא, לקבוע מתחם עונש הולם הנע בין 15 ל-24 חודשי מאסר בפועל, ולהעמיד את עונשו של המערער בסמוך לתחתית המתחם, כך שיעמוד על 18 חודשי מאסר. כן ביקשה להחמיר באופן משמעותי את שיעור הקנס, כך שיעמוד על 30,000 ש"ח. 
9. לשיטת התביעה, מלמדים מעשיו של המערער על תכנון מוקפד, על יוזמה ועל הפעלת לחץ למימוש תוכניות הגניבה, וכל זאת במסגרת חבורה שפעלה במשך מספר חודשים במהלך המלחמה, תוך ניצול שירות המילואים ותפקידיהם של שותפיו, לביצוע גניבה שיטתית של כלי רכב וציוד צבאי ואזרחי בשווי עשרות אלפי ש"ח, תוך שגם המערער היה "נטוע היטב" בפעילות העבריינית. נטען, כי גזר הדין לא נתן ביטוי ממשי לפגיעה הקשה בערכים המוגנים, שכן בגניבת רכוש תפוס או מוחרם - ובפרט רכוש שנועד לשוב לבעליו - יש משום פגיעה כפולה: הן בקניינו של הפרט והן בלגיטימיות של פעולת האכיפה הצבאית, וזאת בתקופה שבה מתנהלת מערכה צבאית וציבורית מהקשות שידעה המדינה. לבסוף נטען, כי אף מדיניות הענישה תומכת בהחמרת העונש (לעניין זה הפנתה לרע"פ 5471/15 לסטר נ' מדינת ישראל (19.8.2015); ע"פ 2519/14 אבו קיעאן נ' מדינת ישראל (29.12.2014); ע"פ 7163/13 כסוואני נ' מדינת ישראל (3.8.2014), וכן לע/94/11 סא"ל אטיאס הנ"ל). 
10. עוד טענה התביעה כי בקביעת עונשו של המערער בתוך המתחם ניתן משקל מופרז לנסיבותיו האישיות ולמצבו המשפחתי והכלכלי, ומנגד, לא ניתן משקל מתאים לשיקולי ההלימה וההרתעה, המתחייבים בנסיבות העניין. לשיטת התביעה, המערער לא הפנים את חומרת מעשיו, לא הציג הליכי שיקום או טיפול, וגרסתו בפני עורכת התסקיר לעונש, כאילו "לא הבין את פשר מעשיו" וכי רק רצה "לסייע לחבר" הייתה מיתממת ומנותקת מעובדות הרשעתו. מכאן שנטען כי אין מקום להעמיד את עונשו בסיפו התחתון של מתחם העונש ההולם. אשר לרכיב הקנס נטען, כי הסכום שנפסק אינו משקף את שיקולי ההרתעה המתחייבים, נוכח ביצוען של עבירות רכוש להשגת רווחים, תוך ניצול המערכת הצבאית לשם כך. 
11. לאחר שמיעת טענות הצדדים בערעור ועיון במכתבה של רעיית המערער, מתוך שנתנו דעתנו לנסיבות המשפחתיות החריגות ולפגיעה שיסב עונש מאסר בכליאה למשפחתו של המערער, ובעיקר לילדיו הקטינים, החלטנו להפנות את המערער לראיון אצל מפקדת מרכז אלומות, כדי שתבחן את התאמתו לנשיאת עונש מאסר בפועל בעבודה צבאית. בחוות דעתה מיום 21 בינואר 2026, קבעה מפקדת מרכז אלומות כי המערער אינו מתאים לנשיאת עונש כאמור, נוכח מצבו האישי והמשפחתי המורכב, כאשר הוא היחיד שנושא בעול הטיפול במשפחה ובהעדר מעטפת או סיוע כלשהו.  כפי  שציינה, במהלך הריאיון אף הצהיר כי לא יוכל לעמוד בתנאי העונש ולהתמיד בהם. לצד זאת המליצה "לשקול ענישה ברף הנמוך ביותר על מנת שלא לפגוע ברווחת משפחתו וילדיו הקטנים".
12. לאחר קבלת עמדות הצדדים, מצאנו לנכון לפנות אל מפקדת מרכז אלומות, בבקשה כי תשוב ותידרש לעניינו של המערער, כדי לבחון אם ניתן להתאים את מתווה העבודה הצבאית לנסיבותיו המשפחתיות, כגון בדרך של קביעת שעות העבודה, באופן שיוכל להביא את ילדיו למסגרות החינוך ולהשיבם מהן. בהתייחסויותיה, מיום 4 בפברואר 2026 ו-11 בפברואר 2026, ציינה מפקדת מרכז אלומות כי לאחר בחינה מחודשת של הנתונים, לא מצאה לסטות מהמלצתה המקורית, לאור הטעמים שפירטה שם, ובשים לב לכך שהמערער לא הביע נכונות ממשית לרצות את עונשו בדרך של עבודה צבאית, ואף הצהיר כי לא יוכל לעמוד בתנאי ההעסקה ובשעות העבודה היומיות הנדרשות במסגרת זו. במענה לכך, שבה התביעה על עמדתה, כי יש להשית על המערער עונש של מאסר בפועל, בכליאה, בעוד ההגנה עתרה להשית עליו מאסר מותנה, בלבד. 

דיון והכרעה

13. בבואנו לבחון את ערעורי הצדדים, מצאנו כי בהתאם לכללים שנקבעו בתיקון 113 לחוק העונשין ובהלכה הפסוקה (ראו למשל ע/39,25/23 סמל אפריאט נ' התובע הצבאי הראשי, פסקה 23 (2024)) אין מקום להתערבותנו במתחם העונש ההולם שנקבע, לכאן או לכאן. כפי שבואר לעיל, חודש בלבד לאחר פרוץ המלחמה, בזמן שירות מילואים, חבר המערער לשני חיילי מילואים נוספים ולאזרח לשם הוצאת רכוש מרשות הצבא. בטענת ההגנה על כך שמדובר בכלי רכב נטולי ערך, אין ממש, משהמערער הודה בכתב האישום שבו הובהר כי שוויו של הרכוש הוא כמה עשרות אלפי שקלים לכל הפחות. כפי שפירט בית הדין קמא, המערער עשה שימוש, בצוותא עם חבריו, במידע שהגיע לידיעתם אגב שירות המילואים על כלי הרכב המצויים במגרש, הגנרטור שהושאר במבנה שיועד להריסה, המחסומים שבקרבת המגרש, מסלול נסיעתו של המג"ד ועוד, כדי להוציא מרשות הצבא גנרטור, טרקטור, כלי רכב פרטי וכלי רכב נוסף. עוד קשר קֶשֶר עם השלושה להוצאת כלי רכב נוספים ואף ניסה להוציאם. כל זאת, משך כשלושה חודשים, לשם קידום עסקיו הפרטיים של המערער, במסגרת החברה שלו ושל שותפו, רס"ר (מיל') ספז, או כדי להשתמש בחלקי החילוף של אחד מכלי הרכב לטובת כלי הרכב שבהחזקת אשתו. מכתב האישום המתוקן והפרטים הנוספים שבהם הודה, עולה כי המערער נטל חלק מרכזי בתכנון ובניהול האירועים, וכי מעשיו נפסקו רק עקב מעצרו של המעורב האזרח. 
14. כלי הרכב שהוצאו על ידי המערער ושותפיו, או שהיו מושא הקשר בין השלושה, הוחרמו מתושבים פלסטינים, לאחר שעלה חשד שהם פסולים לשימוש. ניסיונה של ההגנה לטעון, כי לא היה בכך כדי לסכן עוברי דרך, משום שלא הוכחה כוונה לשימוש תעבורתי בכלי הרכב, להבדיל משימוש בהם לצרכי חלפים - כגון עבור רכבה של אשת המערער, אינו מתיישב עם השיח המתואר בכתב האישום, להחליף את לוחית הרישוי של רכב אחר. כך או כך, מעשיו של המערער הסבו פגיעה קשה לערכים המוגנים, וביניהם חובת הנאמנות כלפי רשויות הצבא, אמון הציבור בצה"ל, פגיעה בשמם הטוב של צה"ל ושל מדינת ישראל, ופגיעה בזכות החזקה ובזכות הקניין של אחר. 
15. כפי שנפסק, עבירות מסוג זה הן "מכוערות ומוציאות את דיבתה של מדינת ישראל רעה. המדים והנשק שנתנה מדינת ישראל למערער וחבריו כדי להגן על אינטרסים חוקיים של המדינה ושל חייליה, נוצלו במקרה הנוכחי בדרך המצביעה על אובדן מוחלט של ערכים. מעשים כדוגמת מעשי המערער ושותפיו, גורמים לאובדן אמון בציבור לובשי המדים, וממילא מקשים על תפקודם של חיילים ושוטרים המבצעים את עבודתם כחוק" (ע"פ 1795/06 יוספי נ' מדינת ישראל, פסקה 12 (24.7.2006);‏ 31/23 סמ"ר גניש לעיל, פסקה 48; וכן ע"פ 8961/07 סחייק נ' מדינת ישראל, פסקה ה (14.1.2008)). יש בעבירות גם כדי להשליך על האופן שבו מצטיירת פעולתה של מדינת ישראל ועל הלגיטימציה הציבורית והבינלאומית שלה, ודאי בעת לחימה (ע/62/03 התובע הצבאי הראשי נ' סמל אילין, פסקה ה.1 (2003), ע/153/03 סא"ל שגיא נ' התובע הצבאי הראשי, פסקה 37 (2004)). ולבסוף, יש בכך כדי לפגוע גם בערך היסוד הנוסף ב"רוח צה"ל", של הממלכתיות שבה על כל חייל בצה"ל, בשירות סדיר ובשירות מילואים, לפעול בביצוע תפקידו (ע/19/22 התובע הצבאי הראשי נ' סגן י' צ', פסקה 25 (2022)).
16. לצד האמור, לא סברנו כי יש לקבל את עתירת התביעה להחמיר במתחם העונש ההולם. המערער - בניגוד למעורבים הנוספים - לא ניצל את תפקידו בשירות המילואים לשם ביצוע העבירות. על אף השתתפותו הפעילה באירועים, ושוויו של הרכוש מושא העבירות, כתב האישום המתוקן שותק בשאלת הרווח הכספי שהפיק בפועל מביצוען. עוד שקלנו את הנתון שנמסר לנו כאמור, שלפיו בחלוף למעלה משנתיים ומחצה מאז ביצוען של העבירות, טרם הוחלט מהם הצעדים, אם בכלל, שיינקטו נגד האזרח שהיה מעורב פעיל במעשי העבירה. כידוע, "הפער שבין הרשעה בדין פלילי והשתת עונש מאסר בפועל משמעותי, לעומת היעדר כל סנקציה... הוא פער רחב למדי" (ע/96/17 רב"ט הייב נ' התובע הצבאי הראשי, פסקה 23 (2018). בקשת רשות ערעור נדחתה: רע"פ 3388/18 הייב נ' התובע הצבאי הראשי (27.5.2018)). לפיכך, ובראי עיקרון אחידות הענישה, העשוי להשפיע הן על קביעת המתחם של העונש ההולם והן על גזירת העונש בתוכו (ע/47/20 טור' גרוזובסקי נ' התובע הצבאי הראשי, פסקה 19, והאסמכתאות שם (2020)); ואף אם אין בכך כדי להוביל להקלה בקביעת המתחם, נוכח נסיבות החומרה כמבואר לעיל - הרי שהדבר משליך על השאלה האם ראוי להחמירו בנסיבות העניין (ראו והשוו למשל ע"פ 5107/18 קייס נ' מדינת ישראל, פסקה 35 (16.1.2019)). 
17. לכך יש להוסיף, כי אף מדיניות הענישה הנהוגה תומכת במתחם העונש ההולם שקבע בית הדין קמא. מקצת פסקי הדין שאליהם הפנתה התביעה (ע"פ 2519/14 אבו קיעאן וע"פ 7163/13 כסוואני הנ"ל) מערבים היבטי חומרה משמעותיים לעומת עניינו של המערער. דמיון מסוים לענייננו מצאנו ברע"פ 5471/15 לסטר לעיל, שבו הושת עונש של שמונה חודשי מאסר על מי שניצל את עבודתו כמנהל לוגיסטי במפעל כדי לגנוב רכוש בשווי עשרות אלפי ש"ח ולמכור אותם לאדם אחר, תמורת רווח. בע/31/23 סמ"ר גניש לעיל נקבע מתחם עונש הולם הנע בין חמישה ל-15 חודשי מאסר, בגין אירוע חמור שבו ניצל מפקד כיתה את תפקידו כבודק ביטחוני במחסום כדי להחרים את רכבו של תושב האזור, לצורך שימושו הפרטי (ולאחר מכן ביצע בו עבירות נוספות שאינן מעניינו של תיק זה); בע/20/19 רס"ם דדקוב לעיל, הושת עונש של שמונה חודשי מאסר על נגד בשירות קבע שהורשע בגניבת מוצרי מזון רבים מהמטבח היחידתי, ומכר אותם תמורת בצע כסף, במהלך כשנתיים ומחצה; ובע/94/11 סא"ל אטיאס לעיל, הושת עונש של שנת מאסר על קצין צה"ל בשירות קבע, בדרגת סא"ל, שהורשע בגניבה, במעורבות קצין אחר ואזרח, של מתכות בשווי של למעלה מ-130,000 ש"ח, לשם מכירתן, תמורת בצע כסף. 
18. מן המקובץ עולה אפוא, כי לאור מכלול השיקולים, אין עילה להתערבות - לחומרה או לקולה, במתחם העונש שנקבע. 
19. לא מצאנו פגם גם בהחלטתו של בית הדין קמא להעמיד את עונשו של המערער בתחתית המתחם, חרף שיקולי ההרתעה הקיימים, בשל נתונים משמעותיים לקולה, ובהם שיתוף הפעולה שלו עם רשויות החקירה, השבת הרכוש שנמצא אצלו, הבעת החרטה והודאתו באשמה, תוך חיסכון בזמן שיפוטי; כל זאת, לצד תרומתו לצה"ל בשירות קרבי, שזכה להערכת מפקדיו, על אף נסיבות אישיות קשות המלוות אותו עוד מנערותו. המערער הקים כאמור משפחה, ותפקד כאדם נורמטיבי, ללא כל עבר פלילי, עובר לאירועים הנדונים.
20. עם זאת, המסמכים המלמדים על כי המערער הוא הנושא בנטל העיקרי של גידול ילדיו, עקב מצבה הנפשי של רעייתו, לצד מכתבה הנוגע ללב של האחרונה, שהייתה בעת הדיון בערעור בשלבים מתקדמים של הריון, לקראת לידת ילדם החמישי, הביאו אותנו, נוכח ההתרשמות מן הנסיבות החריגות, להורות על בחינת התאמתו של המערער לשאת את עונש המאסר בפועל בדרך של עבודה צבאית. כפי שבואר לעיל, עניין זה לא צלח, נוכח התרשמותה החוזרת של מפקדת מרכז אלומות כי נסיבותיו המשפחתיות של המערער לא יאפשרו לו לעמוד בדרישות לריצוי העונש. התלבטנו אפוא לא מעט כיצד ראוי לנהוג בנסיבות העניין, שהרי "אחד מעקרונותיה של שיטתנו המשפטית הוא עקרון הענישה האינדיבידואלית. על פי עקרון זה, בבוא בית המשפט לגזור דינו של נאשם, שומה עליו להפעיל את שיקול דעתו ולבחון כל מקרה לגופו של עניין, תוך התחשבות בנסיבותיו האישיות של הנאשם ועברו הפלילי ולאזנם אל מול נסיבות ביצוע העבירה וחומרתה. אין להפעיל אמת מידה עונשית זהה לגבי כל נאשם ונאשם שכן נבדלים הם ביניהם בנסיבותיהם האישיות, בעברם הפלילי ובנסיבות ביצוע העבירה וחומרתה" (ע"פ 9919/07 פלוני נ' מדינת ישראל, פסקה 16 (18.2.2010)). עוד נפסק בהקשר זה כי "נסיבות אישיות של נאשם הן לעולם בגדר שיקולים רלוונטיים שיש לשקלל בגדרי הענישה עת גוזרים את דינו של הנאשם בכל תחום ובכל מישור" (ע"פ 10423/08 פלוני נ' מדינת ישראל, פסקה ל' (7.4.2009)). 
21. בסופם של דברים סברנו, כי על אף שנסיבות החומרה והאינטרס הציבורי אינם מאפשרים הימנעות מהשתתו של עונש מאסר בפועל, הרי שמטעמי חסד, לפנים משורת הדין, ניתן להמתיק במידת מה את עונשו של המערער ולהעמידו על חמישה חודשי מאסר בפועל, כדי מנת לצמצם במידת האפשר את הפגיעה במשפחתו (ראו, בדומה, פתרון דומה בפסיקת בית המשפט העליון: ע"פ 8283/17 עבאסי נ' מדינת ישראל (10.6.2018)). אכן, "בענייננו הצטברו נימוקים, שהצדיקו סטייה מן הכלל. נזכיר, כי תורת 'לפנים משורת הדין' היא תורה חשובה, שמקום של כבוד שמור לה, לצד 'תורת הדין'. המימרה הנודעה, יוצאת הדופן בחריפותה, מפי ר' יוחנן: 'לא חרבה ירושלים אלא על שדנו בה דין תורה ... שהעמידו דיניהם על דין תורה ולא עבדו לפנים משורת הדין' (בבלי, בבא מציעא, ל, ע"ב) מצביעה, בין היתר, על חשיבות תורת הענישה האינדיבידואלית. כפי שלימדנו ר' יצחק בן עראמה, הנודע כ'בעל העקדה': 'הכוונה שלא דנו דין אמת לאמיתו, כמו שאמרנו, אלא שדנוהו לפי הכוללות' (בלשון ימינו: דנו לפי סטנדרטים אחידים, ללא התחשבות נאותה בנסיבות הקונקרטיות) (עקדת יצחק, ספר שמות, שער מו; ההדגשה הוספה)" (ע/116/06 התובע הצבאי הראשי נ' טור' ויצמן, פסקה 5 (2008)).
22. לעומת ההקלה שננקטה עם המערער ביחס לעונש המאסר בפועל, ואף כחלק מתמהיל הענישה הכולל, מצאנו לקבל את ערעור התביעה, מבלי למצות את הדין, ולהחמיר במידת מה ברכיב הקנס. לא אחת נקבע כי תכליתו של הקנס היא "מניעת כל טובת הנאה ממעשה העבירה, ואף יצירת מצב לפיו ביצוע העבירה לא יהא כדאי" (ע"פ 7159/13 ברזילי נ' מדינת ישראל, פסקה 10 (16.3.2015) והאסמכתאות שם; וראו גם ע"פ 4045/18 פלג נ' מדינת ישראל, פסקה 17 (26.5.2019)). משמעשיו של המערער נעשו, במשך כשלושה חודשים, לשם השגת  רווח עסקי-כלכלי פסול, ולא נפסקו מיוזמתו - יש משמעות להשתת עונש שיסייע להפוך את העבירה לבלתי רווחית ובלתי משתלמת, לשם הרתעה (רע"ב 1049/15 ניזרי נ' שירות בתי הסוהר, פסקה 29 והאסמכתאות שם (18.6.2015)). לצד זאת נתנו דעתנו למצבו הכלכלי של המערער ולהיעדרם של נתונים מוסכמים בדבר הרווח שהפיק מן העבירות בפועל. מכאן שמצאנו למתן את מידת ההתערבות, ולהעמיד את שיעורו של הקנס על 8,000 ש"ח. 
23. סוף דבר, איזון השיקולים מוביל,  בנסיבות המקרה הפרטניות שלפנינו, וכאמור מבלי שיהיה בכך תקדים למקרים אחרים, להעמדת עונש המאסר בפועל על חמישה חודשים, בכליאה. בנסיבות המיוחדות, מצאנו להיעתר לבקשתה של ההגנה לדחות את מועד התייצבותו של המערער בבס"כ 416, לנשיאת העונש, עד יום 1 בדצמבר 2026, בשעה 10:00. להבטחת התייצבותו, נקבעה ערבות עצמית וערבות צד ג', כל אחת בסך 5,000 ש"ח.
24. שיעור הקנס שישלם המערער יעמוד על סך של 8,000 ש"ח. משנמסר לנו כי המערער כבר שילם סכום של 1,000 ש"ח מתוך הקנס שנפסק לו בבית הדין קמא, ישלם המערער את יתרת הקנס, בסך 7,000 ש"ח ב-14 תשלומים חודשיים שווים ורצופים, באמצעות כרטיס אשראי, החל מיום  1 ביולי 2026. אין שינוי ביתר רכיבי הענישה. 
25. ערעור התביעה מתקבל אפוא בחלקו, ביחס לרכיב הקנס. ערעור ההגנה מתקבל בחלקו, ביחס לרכיב המאסר בפועל. 
[bookmark: Nitan]

ניתן והודע היום, כ"ב בסיוון התשפ"ו, 7 ביוני  2026, בפומבי ובמעמד הצדדים. 

